গ্রেফতার নর্মদা বাঁচাও আন্দোলনের নেত্রী মেধা পাটকর

ওয়েব ডেস্ক: গ্রেফতার হলেন নামী সমাজকর্মী মেধা পাটকর (Medha Patkar)। মানহানির মামলায় দিল্লি আদালতের (Delhi Court) জামিন অযোগ্য পরোয়ানা জারি হতেই গ্রেফতার করা হল তাঁকে। দিল্লির লেফটেন্যান্ট গভর্নর বিনয় কুমার সাকসেনার (VK Saxena) ২০০১ সালের মানহানি মামলায় শর্ত পালন না করায় গতকাল সমন জারি করে দিল্লি আদালত। সেই সূত্রেই শুক্রবার ধৃত ‘নর্মদা বাঁচাও’ (Narmada Bachao) আন্দোলনের পুরোধা মেধা পাটকর।

দোষী সাব্যস্ত হওয়ার পর গত বছর আদালত তাঁকে পাঁচ মাসের কারাবাস এবং ১০ লক্ষ টাকা জরিমানা দেওয়ার নির্দেশ দেয়। সেই রায়ের বিরুদ্ধে করা আবেদনে দায়রা আদালত কারাবাসের নির্দেশ রদ করে জরিমানার অঙ্ক কমিয়ে করে দেয় এক লক্ষ টাকা। কিন্তু ৮ এপ্রিলের সেই নির্দেশ মেধা পালন করেননি বলে জানতে পারে আদালত।

আরও পড়ুন: সুপ্রিম ভর্ৎসনা, তবু সাভারকর মামলায় রাহুলের সমন স্থগিত

ওদিকে সাজার রায়ের বিরুদ্ধে দিল্লি হাইকোর্টে আবেদন করেও তা প্রত্যাহার করে নেন মেধা। অন্যদিকে দায়রা আদালতে শুনানি পিছিয়ে দেওয়ার আবেদন করলেও তা বাতিল হয়। এই প্রেক্ষাপটে দিল্লি পুলিশের হাতে গ্রেফতার হলেন মেধা। আজ তাঁকে আদালতে পেশ করা হতে পারে।

প্রসঙ্গত, ন্যাশনাল কাউন্সিল অফ সিভিল লিবার্টিজ নামে সংগঠনের প্রেসিডেন্ট হিসেবে সাক্সেনা ২০০০ সালে নর্মদা বাঁচাও আন্দোলন বিরোধী একটি বিজ্ঞাপন প্রকাশ করেন। যার শিরোনাম ছিল ‘ট্রু ফেস অফ মেধা পাটকর অ্যান্ড হার নর্মদা বাঁচাও আন্দোলন’। এর প্রতিক্রিয়ায় পাটকরের ওই প্রেস বিজ্ঞপ্তিতে মিথ্যাচারের অভিযোগ ওঠে। সেই সূত্রে সাক্সেনার মানহানির মামলা। সুপ্রিম কোর্টের (Supreme Court) নির্দেশে সেই মামলা যায় উপরোক্ত আদালতে।